Salt Bae โรยเกลือจน IPO
มกราคมปีที่ผ่านมา มีวิดีโอความยาว 36 วินาทีของผู้ชายแล่เนื้อ พร้อมทั้งปรุงรสด้วยการโรยเกลือ ให้ไปกระทบหลังแขน ก่อนที่เม็ดเกลือจะกระจาย และตกลงสู่ชิ้นเนื้ออย่างมีสไตล์  วิดีโอดังกล่าวถูกแชร์บนโลกออนไลน์ไปทั่วโลก  มียอดวิวถึง 30 ล้านครั้งภายในเวลาไม่นาน
11 มิ.ย. 2561

.gokce {
font-family: 'Tahoma';
font-size: 17px;
}
Salt Bae โรยเกลือจน IPO / โดย ลงทุนแมน
มกราคมปีที่ผ่านมา
มีวิดีโอความยาว 36 วินาทีของผู้ชายแล่เนื้อ
พร้อมทั้งปรุงรสด้วยการโรยเกลือ ให้ไปกระทบแขน
ก่อนที่เม็ดเกลือจะกระจาย และตกลงสู่ชิ้นเนื้ออย่างมีสไตล์
วิดีโอดังกล่าวถูกแชร์บนโลกออนไลน์ไปทั่วโลก
มียอดวิวถึง 30 ล้านครั้งภายในเวลาไม่นาน
วิดีโอของเขากลายมาเป็น viral “คุณมีวิธีการโรยเกลือกันยังไง?”
ประวัติของ ผู้ชายโรยเกลือคนนี้ น่าสนใจอย่างไร
ลงทุนแมนจะเล่าให้ฟัง
Nusret Gökçe หรือที่เราคุ้นกันในชื่อ Salt Before Anyone Else หรือ Salt Bae
เขาเป็นชาวตุรกีที่เกิดขึ้นในครอบครัวที่ยากจน มีพ่อเป็นคนงานขุดเหมืองแร่
ชีวิตในวัยเด็กของ Gökçe ค่อนข้างลำบาก ครอบครัวเขาประสบปัญหาทางการเงิน
เขาจึงมีโอกาสได้เรียนในระดับชั้นประถมเท่านั้น
เมื่อไม่ได้เรียนต่อ เขาจึงต้องเริ่มหางานทำ
ตอนนั้นเขาอายุเพียง 13 ปี ได้มาฝึกงานเป็น เด็กล้างจาน ในครัวแห่งหนึ่งที่ประเทศตุรกีบ้านเกิดของเขา ทำงานวันละ 18 ชั่วโมงต่อวัน
และต่อมาเขาได้เป็นผู้ช่วยในโรงแล่เนื้อ
เหมือนกับว่านี่เป็นจุดต่ำสุดของชีวิต
..แต่จุดนี้กลับสร้างความฝันให้ Gökçe..
จากการที่ต้องคลุกคลีอยู่ในครัวทั้งวัน ทำให้เขากลับชอบบรรยากาศของภัตตาคาร หลงรักการทำอาหาร และทำให้เขามีแรงบันดาลใจ อยากจะมีร้านอาหารเป็นของตนเอง
หลังจากรู้ว่าตัวเองชื่นชอบอะไร เขาไม่รอช้า
Gökçe กำเงินเก็บของเขาประมาณ 2 แสนบาท ออกเดินทางไปประเทศอาร์เจนติน่า พร้อมความฝันในการเป็นเจ้าของร้านอาหาร
ที่บัวโนสไอเรส ประเทศอาร์เจนติน่า Gökçe ได้ตั้งจุดมุ่งหมาย ที่จะเรียนรู้เกี่ยวกับ อุตสาหกรรมเนื้อสัตว์ให้ได้มากที่สุด รวมถึงการใช้ผักชนิดต่างๆ อีกด้วย
จากการหมั่นศึกษาและรักในสิ่งที่ชอบ ความฝันของเขาก็เป็นจริงในวัย 27 ปี
Gökçe บินกลับบ้านเกิด ประเทศตุรกี พร้อมกับทักษะความเชี่ยวชาญที่สะสมมาจากประเทศอาร์เจนติน่า เขาได้เปิดร้านอาหารแห่งแรกของเขาชื่อว่า Nusr-Et Steakhouse
ชื่อร้าน Nusr-Et Steakhouse เป็นการนำชื่อของตัวเอง Nusret มาเล่นคำ กับคำว่า Et ที่แปลว่า เนื้อ เป็นร้านสเต๊กที่มีขนาดเล็ก 8 โต๊ะ และมีพนักงาน 10 คน
แต่ไม่น่าเชื่อว่า วันดีคืนดีนักธุรกิจหนุ่มที่อยู่ใน 10 บุคคลที่รวยที่สุดในประเทศตุรกีอย่างนาย Ferit Şahenk ที่มีทรัพย์สินมูลค่ากว่า 67,200 ล้านบาท มานั่งกินสเต๊กที่ร้านนี้..
Şahenk ดำรงตำแหน่งประธานบริษัท Doğuş Holding ซึ่งมีการลงทุนใน 250 บริษัทในหลายประเภทอุตสาหกรรม
ไม่ว่าจะเป็น Garanti Bank ธนาคารที่ใหญ่ที่สุดในประเทศตุรกี รวมถึงตัวแทนจำหน่าย Porsche, Audi และ Volkswagen และเป็นเจ้าของ Franchise ภัตตาคารหรูหลายแห่ง
ด้วยความที่ประทับใจในรสชาติและลีลาของ Gökçe
นาย Şahenk จึงตัดสินใจลงทุนในร้านสเต๊กของ Gökçe โดยมีเป้าหมายร่วมกันคือขยายกิจการ ร้านสเต๊กไปทั่วโลก
จากการลงทุนครั้งนี้ Gökçe สามารถขยายธุรกิจร้านสเต๊กของเขาได้อย่างรวดเร็ว
ภายในระยะเวลาเพียง 7 ปี เขาเป็นเจ้าของโรงงานแล่เนื้อและภัตตาคารกว่า 13 แห่งทั้งในประเทศตุรกี สหรัฐอาหรับเอมิเรตส์ และสหรัฐอเมริกา และมีพนักงานถึง 600 คน
Gökçe กลายมาเป็นเชฟสเต๊กระดับ high-end ในดูไบ ดินแดนที่มีแต่มหาเศรษฐี
ร้านเนื้อทั่วโลกมีให้เลือกมากมาย แต่ Nusr-Et Steakhouse ไม่เหมือนใคร
ด้วยจุดขายประสบการณ์ลิ้มรสเมนูเนื้อที่เป็นเอกลักษณ์ ทำให้ร้านนี้กลายมาเป็นร้านโปรดของ มุฮัมมัด บิน รอชิด อัลมักตูม เจ้านครแห่งดูไบ
Gökçe มีวิธีการนำเสนอเมนูของเขาที่น่าสนใจ แม้ว่าเขาจะมีภัตตาคารหลายสาขา แต่ไม่ว่าเขาจะไปสาขาไหนก็ตาม เขาจะเดินไปนำเสนอวิธีการทำเนื้อในรูปแบบของเขา ตั้งแต่การ แล่ หั่น สับๆๆ โรยเกลือต่อหน้าลูกค้าทุกโต๊ะ
จนกระทั่งมกราคมปีที่ผ่านมา
เขาตัดสินใจถ่ายวิดีโอ ลีลาการแล่เนื้อ และโรยเกลือบนจานสเต๊กที่ไม่มีใครเหมือน และไม่น่าเชื่อว่าสิ่งนี้เองทำให้คนทั่วโลกรู้จักเขาในนาม Salt Bae
ณ จุดนี้ ยิ่งทำให้เขาดังระเบิด
ดาราทั่วโลกต่างสนใจและไปลิ้มลองประสบการณ์ตรงที่ร้านของ Gökçe ไม่ว่าจะเป็น DJ Khaled, Drake รวมถึง Leonardo DiCaprio
ปัจจุบันเขามีผู้ติดตามใน instagram ถึง 13.5 ล้านคน และเติบโตอย่างรวดเร็ว
..เร็วจนธุรกิจของเขาจะ IPO..
Ferit Şahenk มหาเศรษฐี ประธานบริษัท Doğuş Holding มองเห็นโอกาสการเติบโตใน ร้านสเต๊ก และร้านอาหารหรูในเครือ
เขาจึงวางแผนที่จะแยกกลุ่มบริษัท Doğuş Restaurant Entertainment & Management เพื่อจดทะเบียนเข้าตลาดหลักทรัพย์ภายในปี 2019 โดยมีร้านของ Salt Bae และร้านอาหารญี่ปุ่นชื่อดังอย่าง Zuma รวมอยู่ด้วย
ปิดท้ายด้วยบทสัมภาษณ์ของนาย Gökçe
เขาถูกถามว่า ชีวิตตอนนี้เทียบกับเมื่อก่อนเป็นอย่างไร
Gökçe ตอบว่า “ชีวิตของผมไม่ได้เปลี่ยนไปเลย ผมเคยล้างจาน 18 ชั่วโมงต่อวัน ตอนนี้ผมก็ยังทำงาน 18 ชั่วโมงต่อวันอยู่..”
ประโยคนี้ตีความหมายได้ว่า
แม้ว่าการโรยเกลือของเขาเป็นความคิดสร้างสรรค์แห่งปีที่ทำให้คนทั่วโลกรู้จัก
แต่ Passion ในใจลึกๆ ของ บุรุษโรยเกลือ อาจจะเป็นแค่การทำในสิ่งที่เขารักมากที่สุด และเขามีความสุขกับมัน เท่านั้นเอง..
----------------------
Reference
-
-
-
-
-
-